Hrádok (okres Nové Mesto nad Váhom)

Hrádok je obec na Slovensku v okrese Nové Mesto nad Váhom.

Polohopis 
Nachádza sa pod západnými výbežkami Považského Inovca pri štátnej ceste Piešťany–Trenčín,  na JV od Nového Mesta nad Váhom. Obec má 720 obyvateľov.

Dejiny 

S menom Hrádok sa na Slovensku možno stretnúť pomerne často, ale len jeden Hrádok leží pri Hôrke a vedľa Lúky. Zemepisné názvy, ktoré dostali tunajšie sídla, vychádzajú z istej charakteristiky danej dediny. V blízkosti Lúky bola zrejme lúka, Hôrka vznikla vedľa malého lesíka.

Stredoveká pevnôstka – hrádok – stála na západnom výbežku obce, v lokalite zvanej Hradište. Tento hrádok vznikol pravdepodobne v 13. storočí na základoch oveľa staršieho opevnenia. V roku 1348 sa spomína kastelán Hrádku menom Mese, ktorý bol zároveň vicekastelánom Tematína. Neveľká pevnosť bola neskôr prestavaná na kúriu, no v 17. storočí už ani tá neslúžila svojmu účelu. Počas deľby panstva v roku 1639 sa vyhotovil súpis jednotlivých častí. Jednému zo spoluvlastníkov, Františkovi Šándorovi, sa v Hrádku ušla opustená kúria nazývaná Hradištia. V polovici 20. storočia zmizli aj posledné zvyšky jej kamenných múrov.

Prvá písomná zmienka o obci je z roku 1246. Pisár trochu skomolil názov a zapísal ho ako Harranuk. V roku 1452 je zachytený ako Haradnak, v roku 1524 z neho urobili Radnok, v súpisoch zo 16. storočia ho zapisovali aj Radek, inokedy Hrádek. Slováci, domáci i z okolia ho od nepamäti volali Hrádek. Toto meno si obec udržala až do začiatku 20. storočia. V súvislosti s maďarizačným tlakom rýdzo slovenský názov nevyhovoval a župné orgány mu pridelili maďarský názov hradu Tematín a obec prekrstili na Temetvény. Tento stav trval len do roku 1918. Odvtedy užíva obec svoje pôvodné meno, pravda už v spisovnej podobe – Hrádok.

Obec je známa hromadným nálezom železných sekerovitých hrivien z veľkomoravských čias, najväčším na území Česko-Slovenska; našli sa tu aj zvyšky slovanského hradiska (valy) z 9. storočia. Prvýkrát sa spomína v roku 1246, patrilo k Tematínskemu hradnému panstvu. V katastrálnom území obce, ďaleko od komunikácií, sa nachádza Tematínsky hrad.

Kultúra a zaujímavosti

Pamiatky 
 Rímskokatolícky kostol Nanebovzatia Panny Márie, jednoloďová baroková stavba so segmentovým ukončením presbytéria a predstavanou vežou z roku 1729. Stojí na mieste staršej stavby spomínanej v roku 1560. V rokoch 1802-1818 prešiel klasicistickou úpravou, po tom ako vyhorel. Interiér kostola je zaklenutý pruskými klenbami. Oltár pochádza z roku 1779, nad tabernákulom je umiestnený obraz Nanebovzatie Panny Márie z roku 1887 od J. M. Römanna. Kazateľnica je klasicistická z 20. rokov 19. storočia. Súčasťou interiéru sú aj dve barokové sochy svätcov z prvej polovice 18. storočia umiestnené na neogotickom bočnom oltári. Fasády kostola sú členené pilastrami a segmentovo ukončenými oknami s profilovanými šambránami a klenákmi. Veža vyrastá zo štítového priečelia s volútami, je členená pilastrami a kordónovými rímsami, ukončená korunnou rímsou s terčíkom s hodinami a stanovou strechou. 

 Socha sv. Vendelína z roku 1905. Nachádza sa v areáli kostola. Na podstavci sochy je slovenský dedikačný nápis udávajúci ako donátorku sochy zemanku Agátu Medňanskú.

Turistika 
V katastrálnom území obce sa nachádza časť národnej prírodnej rezervácie Javorníček, časť prírodnej pamiatky Pseudoterasa Váhu a časť územia európskeho významu Natura 2000 – Tematínske vrchy.

Organizácie v obci 
TJ Hrádok – mužské futbalové mužstvo, pôsobí v II. triede juh pod Oblastným futbalovým zväzom Trenčín. V minulosti TJ Hrádok pôsobil vo vyšších futbalových súťažiach pod Západoslovenským futbalovým zväzom. Žiacke družstvo pôsobí v II. triede C pod Oblastným futbalovým zväzom Trenčín.
DHZ Hrádok – dobrovoľný hasičský zbor má v obci bohatú tradíciu. V súčasnosti je v rozmachu. DHZ Hrádok má tri družstvá, z toho je jedno ženské. V posledných rokoch sa umiestňuje na najvyšších priečkach pohárových a okresných hasičských súťaží.
Jednota dôchodcov – organizácia združuje a organizuje rôzne akcie pre dôchodcov z obce Hrádok.
Rybárske a poľovnícke združenie.

Referencie

Iné projekty

Externé odkazy 
 Oficiálna stránka obce

 
Obce okresu Nové Mesto nad Váhom